登馬氏永寧閣和朱漕元順分韻
作者：張孝祥
朝代：宋

paragraphs: 佛宮昔誰營，猶挾蓋世氣。
應慚割據醜，稍識苦空味。
重簷隠白日，隆棟湧金地。
耽耽壁間像，尚可將千騎。
鄉來歌舞處，荒棘擁城雉。
惟此悲願成，歷劫更興起。
橫撞鍾萬石，妙響警昏醉。
憶當風雪辰，茲事實經始。
老僧喜成就，膜拜顙有泚。
喚客饌伊蒲，齋房頗深邃。
空巖才跬步，不往獨何謂。
徑携雙竹杖，脚力勇難制。
繡衣兩使者，風誼我所畏。
相逢瘴海上，此樂豈天惠。
山林與心會，風月可回施。
聊乘簿書隙，拚此一日費。
摩挲水邊石，勝處欲專美。
不用濡漆書，公詩即行記。